**Emperador** (ás veces referido como **La Venta de l'Emperador**, **Llocnou d'Emperador** ou **La Venta**) é unha localidade e municipio español situado na parte meridional da comarca da Horta Nord, na provincia de Valencia (Comunidade Valenciana). A 1 de xaneiro de 2016 contaba cunha poboación censada de 707 habitantes, cunha densidade de poboación de 23.566,67 hab/km².

Símbolos
--------

O escudo de Emperador aprobouse oficialmente o 28 de marzo de 1988. A súa descrición heráldica é a seguinte:

> 
> 
> Escudo cuadrilongo acabado en punta redonda. En el primer cuartel, en campo de azur, el caserón y la torre señorial de la mansión del Sr. Emperador, fundador del municipio. En el segundo cuartel, sobre campo de oro, los cuatro palos de gules. Al timbre, corona real abierta y a ambos lados de ésta, murciélagos volando de sable.
> 
>

Xeografía
---------

Está situado na zona nordés da Horta de Valencia. A superficie é completamente chaira e carece de cursos de auga. Con tan só 30 600 m², é o municipio máis pequeno de España. O termo municipal de Emperador está totalmente rodeado polo termo municipal de Museros.

O núcleo urbano sitúase á beira da estrada CV-3015, que é a súa vía principal, e 150 m ao oeste da CV-300, que conecta Valencia con Barcelona.

Historia
--------

Até a segunda metade do século XVIII tan só era unha venda no camiño de Sagunto. Un comerciante valenciano chamado Agustín Emperador instalou en 1760 varias fábricas e talleres. En 1771 obtivo unha licenza para edificar vivendas e unha ermida, tras o que se construíu un palacio con torre e horto e continuou levantando vivendas até superar as 15. Entón, aténdose á xurisdición afonsina, solicitou o señorío do lugar, algo ao que se opuxeron tanto o Concello de Museros como o Comendador da Orde de Santiago. Finalmente, tras disputas e un xuízo ao que concorreu o Fiscal do Reino, o señorío foille concedido en 1778. O novo aristócrata só gozou uns meses das súas posesións, xa que morreu en novembro dese mesmo ano. Sucedeulle a súa irmá Luísa Emperador, que ampliou a ermida e en 1779 conseguiu unha real licenza para construír un forno de cocer pan. A poboación foi consolidándose paulatinamente e, dunha matrícula feita en 1809 resultan os seguintes edificios: "o palacio, a venda, dúas fábricas de augardente, carnicería, forno, unha casa de recreo, as casas do alcalde, do mestre, da mestra de costura, do cubeiro, do espadrilleiro, dúas casas de tecedores de lenzo e 13 de labregos e xornaleiros. En total 27 edificios, 35 veciños e 40 familias". En 1812, en plena Guerra da Independencia, as tropas francesas saquearon a ermida e levaron a imaxe titular da Virxe do Rosario.

Emperador en 1883.
En 1837, coa abolición dos señoríos, constituíuse en municipio independente coa denominación de **Venta de l'Emperador**, que quedou máis tarde no actual nome de Emperador.

En 1978 foi fusionado co municipio de Museros, de acordo co Real Decreto 581/1978. Con todo, a presión dos veciños foi tan forte que en 1984 o Tribunal Supremo fallou a favor das reivindicacións da vila, que volveu ser un municipio en 1985. Entre 2006 e 2009 case duplicou a súa poboación debido principalmente a unha promoción de 210 vivendas que empezaron a entregarse en 2007, esgotando así todo o chan urbanizable do municipio.

Demografía
----------

Centro social de Emperador.

Evolución demográfica| 1860 | 1900 | 1930 | 1960 | 1990 | 1992 | 1994 | 1996 | 1998 | 2000 | 2002 | 2004 | 2005 | 2009 | 2012 | 2016 |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 167 | 172 | 175 | 192 | 182 | 159 | 163 | 188 | 192 | 210 | 221 | 260 | 295 | 586 | 615 | 707 |

Economía
--------

No 2001, o 8 % dos ocupados dedicábanse á agricultura, especialmente no cultivo da laranxa; o 28 % e o 13 % dos empregados traballaban na industria e a construción respectivamente, e a metade dos traballadores activos (50 %) facíano no sector servizos.

Patrimonio
----------

Ermida da Virxe do Rosario.
* **Ermida da Virxe do Rosario**: Trátase dunha construción sinxela cunha única fachada, a dous pés, quedando o resto do edificio lindando con outras edificacións. Dita fachada ten un só corpo, con porta de arco de descarga e, sobre ela, un nicho coa titular. A fachada remata con espadana de dobre oco e frontón triangular. O interior é dunha soa nave de 15 x 6 m. O teito é plafonado, existindo no seu centro un grande óvalo con escordadura de escaiola, no que aparece unha pintura da Virxe do Rosario executada ao redor do 1920.

* **Edificio señorial**: De estilo neoclásico e torre cadrada.

Cultura
-------

* **Festas patronais**: Celébranse durante catro días en torno á primeira fin de semana de setembro, na honra á Virxe do Rosario e ao Cristo da Misericordia, co último día adicado a San Vicente Ferrer.

Notas
-----

1. ↑  "Datos del Registro de Entidades Locales".
2. ↑  "Datos de interés". Arquivado dende o orixinal o 23 de decembro de 2009. Consultado o 14 de febreiro de 2018.
3. ↑  "Estudio sobre el Registro de Entidades Locales" (PDF). Ministerio de Política Territorial. Gobierno de España. [*Ligazón morta*]
4. ↑  "Situación de Emperador (OpenStreetMap)".
5. ↑  "Historia". Arquivado dende o orixinal o 23 de decembro de 2009. Consultado o 14 de febreiro de 2018.
6. ↑  "Emperador, el pueblo más pequeño, agota su suelo con 210 nuevas viviendas". *Emperador.es*. 22 de setembro de 2010. Consultado o 13 de marzo de 2019.
7. ↑  "Emperador". *Gran Enciclopedia Temática de la Comunidad Valenciana*. Editorial Prensa Valenciana.
8. ↑  Felipe Mª Garín y Ortiz de Taranco (dir.). "Valencia: Emperador: Ermita de la Virgen del Rosario". *Catálogo monumental de la provincia de Valencia*. Caja de Ahorros de Valencia. ISBN 84-505-4653-2.
9. ↑  "Nuestras fiestas". Arquivado dende o orixinal o 23 de decembro de 2009. Consultado o 14 de febreiro de 2018.

|  |  |
| --- | --- |
| Control de autoridades | 
* Wd: Q2045916
* código INE: 46117
* GEC: 0023941
* GeoNames: 6361982
* OSM: 348158

 |